
£ asti anni Romani vetustissimi, quales ex hemerologiis anni Iuliani inter Caesarem 
dictatorem et Claudium imperatorem lapidi incisis reconcinnare per Theodorum 
Mommsenum virum incomparabilem docti sumus, paene incredibile est quanto opere 
prae futtilissimis grammaticorum poetarumque commentis spernantur ab iis , qui nostra 
aetate in indaganda religionis Romanae historia versantur. vana enim spe decepti fieri 
posse, ut de Evandri, si dis placet, Romulique religionibus certam concipiamus notitiam, 
a Varronis Verriique vel adeo Ovidii narrationibus profecti, si quae nimis absurde ficta 
esse patet desecantes, in universum his bonis doctisque viris fidem non negandam esse 
censent atque ex arbitrio eorum opinionibus, prout ipsorum placitis aut concinunt aut 
adversantur, auctoritatem modo tribuunt modo demunt: ita veterum coniecturis omni 
fundamento carentibus suas superstruentes ampla condunt volumina, quibus quos deos 
ante Romam conditam coluerint cives qui nondum erant Romani et quid Iuno fabulata 
sit cum Iove nos edoceant nos haec neque scimus neque scire laboramus, cum hoc pro 
explorato habeamus, de ea religionis Romanae aetate, quae feriarum ordinationem in fastis 
descriptam praecedit, neminem veterum ullam habuisse notitiam, ita ut ab iis omnino 
nihil disci possit et omnia in nostra coniectura posita sint, quae utrum probetur veterum 
auctorum commentis necne nil adtinet. sed etiam eius quod dixi aevi, quo feriarum 
laterculus constitutus est, hoc paene unicum superest sincerum documentum : unde quae 
discimus supplentur sola fere sacerdotiorum p. R. notitia, quorum constitutio ad tempus 
non multo minus remotum atque ordinatio anni referenda videtur, cum liberae reipublicae 
aetate nova sacerdotia non magis sint addita, quam novae feriae fastis insertae: etenim 
quae sola memoratur exceptio firmare magis videtur legem quam rumpere, cum collegium 
Illvirum Epulonum anno u. c. 558 conditum tam arte cohaereat cum pontificibus, ut iis 
eadem ratione additum sit, ac si collegii numerus adauctus esset. quae praeterea super- 
sunt huius vetustae religionis testimonia exilissima sunt: nam quamquam hoc nemo 
negabit, in Varronis aliorumque libris de sacris nominibus et de caerimoniis antiquis 



Digitized by 



Google 



IV 

nonnulla referri, quae ex sacerdotum publicorum commentariis petita omnem fidem 
mereantur, tamen vel haec cum cautione adhibenda sunt, cum a grammaticis inter 
antiquissima numeretur quicquid super bellorum Punicorum vel adeo incendii Gallici 
tempora adscendere videbatur, fastis vero ideo nihil sit pretiosius, quia soli eam nobis 
monstrant religionis Romanae aetatem, quae adhuc immunis erat a graecarum fabularum 
infectione. porro vero quae a grammaticis veteribus interpretationis gratia adduntur 
de singularum religionum historia vetustissima et de deorum cognationibus fabulisque, 
ea ut e mera hariolatione profecta et plerumque e caerimoniarum interpretationibus, 
vocabulorum veriloquiis, graecarum fabularum comparationibus consarcinata non minus 
procul habenda sunt, quam in libri alicuius recensione prae sinceris testibus codices 
interpolati et grammaticorum recognitionem experti: qui etsi verum nonnumquam 
praebent, tamen non testes sunt veritatis sed coniectores et in speciosam fraudem pelli- 
ciunt qui iis se addicunt. quanto ergo magis ab hac fuscata doctrina abstinendum, eo 
diligentius fastorum testimonia iterum atque iterum examinanda sunt; itaque quae ego 
his pagellis post Theodori Mommseni egregias curas ad fastorum interpretationem con- 
laturus sum, quamvis sint minuta, tamen excusationem habebunt, si religionis Romanae 
vetustissimae condicionem spissis tenebris involutam vel aliquantulum inlustrare valebunt. 



I 

Opem deam Romanis antiquitus fuisse Saturni coniugem uno ore adfirmant qui 
de religione Romana agunt, ita ut ne Henricus quidem Jordanus, vir doctrina et saga- 
citate de his studiis insigniter meritus, eximatur. et habent huius opinionis testes veteres 
auctores optimos, Varronem (de 1. 1. V 57 et 64), Verrium Flaccum (apud Festum p. 186 
cp. Paul. p. 187), Suetonium (cui sua debere videtur Macrobius Sat. I 10, 19 sqq.), qui 
coniugio teneri aiunt Saturnum Opemque, quod tam frugum quam fructuum repertores 
esse credantur nihilque aliud significent nisi caelum et terram; Saturnum enim sationis 
deum esse, cuius causa de caelo sit, terram vero Opem, cuius ope humanae vita alimenta 
quaerantur, vel ab opere per quod fructus frugesque nascantur, vel quia in terra omne 
opus et ipsa opus sit ad vivendum, vel quia omnes opes humano generi terra tribuat. 
fluae interpretationes cura partim ineptae sint partim otiosae, nihil magis ad rem confert 
quod Macrobius addit, Philochoro teste Saturno et Opi primum in Attica statuisse aram 
Cecropem : nam Graecorum Kqovov et 'Pfag religiones a pristino Romanorum cultu prorsus 
alienae sunt ! ). multo autem gravius argumentum antiquae Saturni Opisque coniunctionis 
haberemus, si verum esset quod idem Macrobius ponit, ante annum a C. Iulio Caesare 
dictatore ordinatum et Saturnaliorum et Opalium ferias in unum diem, qui fuerit ante 
XIV Kal. lan., incidisse et tum demum ita disiunctas esse, ut Saturnalia a. d. XVI, Opalia 
a. d. XIV Kal. Ian. celebrarentur. sed nihil clarius est quam hanc opinionem e falso 



1) Quod Macrobiue addit huic deae sedentes vota concipere hoinines terramque de induatria 
tangere, non ad Opem sed ad Rheam spectare videtur. 

computo originem ducere, cum is qui recte meminisset ante insertos a Caesare mensi 
Decembri duos dies Saturnaliorum diem non fuisse XVI Kal. Ian. sed XIV, neglegeret 
tum ne Opalia quidem eodem quo post Caesarem die, id est XIV Kal. Ian., acta esse, 
sed XII , ita ut idem feriarum interstitium et ante Caesarem et post fastos correctos ob- 
servatum sit; scimus enim quam anxie in novanda anni constitutione Caesar caverit, ne 
feriarum ordo in singulis mensibus turbaretur. corruit igitur quicquid veteres grammatici 
adferunt, quo Saturnum Opemque antiquitus Romae coniunctos fuisse demonstrent. at 
alia recentiores addiderunt. advocant inprimis inscriptionem vasculi figlini a. 1880 Romae 
in Esquiliis reperti vetustissimam, in qua explicanda desudaverunt H. Dressel, H. Jordan, 
F. Buecheler, Th. Bergk, alii multi, quos enumerat Engelbertus Schneider (Dialect. italic. 
exempla selecta I n. 19): maior enim interpretum pars in eo consentit, Iovi et Salurno 
vasculum dedicari (primas enim inscriptionis litteras IOVEISATDEIVOS significare Iovi 
Sttturno divis) et praeterea de piaculo Opi Toitesiae dando sermonem esse, ita ut hic 
quoque Saturnus et Ops una advocari videantur. verum cum in lectione et interpretatione 
tituli intricatissimi tantum non omnia incerta sint, ut de Ope Toitesia nunc concedam, 
num re vera Saturni mentio insit omni modo dubitandum videtur: gravissime enim 
offendit cum coniunctio deorum quibus donum offerri dicitur Iovis et Saturni, tum huius 
dei nomen per insolitum compendium SAT scriptum in inscriptione, cuius omnia vocabula 
plenis litteris exarata leguntur. sed etiam hoc testimonio careri posset et omnis de 
Saturni Opisque coniugio dubitatio evanesceret, si re vera Opalium die festo Opi in aede 
Saturni sacrificatum esse constaret vel adeo, quae est Ottonis Gilberti sententia (Geseh. 
und Topogr. der Stadt Bom I p. 247), vetusta ara Saturni in radicibus Capitolii sita 
antiquitus Saturno et Opi sacrata fuisset. nam cum antea ex auctoritate tituli a Leonardo 
Gutenstenio conficti, qui nunc est C. I. L. VI 3240*, aedes Saturni proprie Opis et 
Saturni audisse putata sit, nunc tituli fraude detecta restat testimonium fastorum Ami- 
terninorum, in quibus ad diem Dec. 19 adnotatum legimus: OPAL(ia). fer(iae) Opi. 
Opi ad forum; quae verba ita interpretatur Jordanus (Ephem. epigr. III p. 72), ut 
Saturno et Opi eadem ratione ad Saturni aedem sacrificatum sit, qua Cereri et Telluri 
ad Telluris, Soli et Lunae ad Lunae fieri videmus; quamquam postea (Rom. Topogr. I 2 
p. 197 n. 37 et p. 365 n. 73) opinionem suam Mommsenum (Ephem. epigr. I p. 37) 
secutus ita immutavit, ut hoc sacrificium Opi in foro factum non alibi celebratum esse 
suspicaretur atque alterum , quod Opiconsivium feriis hoc est die Aug. 25 in regia fieri 
et hemerologium fratrum Arvalium et Varro (de 1. 1. VI 21) auctores sunt. at utram- 
que Jordani sententiam bene refutavit Aemilius Aust noster (de aedibus sacris populi 
Romani p. 40 sq.) contra priorem hoc inprimis monens, nulla ratione fieri potuisse, ut 
ex diis uno delubro coniunctis, quales Saturnum Opemque fuisse Jordanus autumavit, 
sacrificium non templi possessor sed sola avvvaog dea acciperet, contra alteram in sollemni 
fastorum sermone nusquam verba in foro et in regia promiscue usurpari potuisse ; addere 
poterat haec sacrificia, qualia in hemerologiis per nomina deorum tertio casu expressa 
addito sacrificii loco adnotantur, omnia ad dedicatas aedes sacras spectare, illud 
autem sacrarium regiae inter aedes sacras non fuisse. itaque nil restat, nisi ut aedem 

aliquam Opis in foro sitam fuisse statuamus, cuius praeter illam fastorum Amiterninorum 
notam nulla superest mentio: quod neminem mirum habebit qui meminerit viginti fere 
aliorum templorum, quorum elenchum dat Austius p. 31 sqq., nullam aliam ad nos per- 
venisse notitiam, nisi quod dedicationum dies in hemerologiis indicantur. 

Ruptis igitur omnibus quae Opem Saturno copulare videbantur vinculis circum- 
spiciendum est, num quae alia suppetant subsidia, quae doceant ad quem deum dea 
referenda sit : nam in religione Romana vetustissima deos ita dispositos fuisse, ut singuli 
dii masculi singulis feminis non per iustum matrimonium sed ex officiorum adfinitate 
coniungerentur , documento sunt comprecationes deorum immortalium, quas ex libris 
sacerdotum populi Romani profert Gellius N. A. XIII 23; ubi nominantur Lua Saturni, 
Salacia Neptuni, Hora Quirini, Maia Volcani, Nerio Martis, quibus addere licet Iunonem 
Iovis (nam in titulo urbano C. I. L. VI 357 Iunone Loucinai Diovis cum Mommseno 
ita coniungenda videntur, ut suppleatur coniugi aut tale quid), Faunam Fauni, Liberam 
Liberi uxores, alias. habes ergo Saturno Luam deam adiunctam, contra Opis nulia exstat 
mentio. sed omnia clarescunt simulatque Opis ferias, quae binae per annum redeunt, 
utrasque triduo interposito subiungi feriis Gonsi observaveris : nam cum Opiconsivia 
die Aug. 25, Opalia Dec. 19 fierent, Consualia priora Aug. 21, altera Dec. 15 celebra- 
bantur. quod minime casu factum esse dudum monuit Mommsenus C. I. L. I p. 400 
haec adnotans: scUicet Consus est deus condendi, id est messis horreorumque , unde ara 
eius latere solet sub terra secundum antiquissimam frugum ita condendorum consuetudinem 
nec nisi festis eius diebus aperitur; Ojps autem consivia terra est , cui gratiae aguntur 
eodem tempore pro seminibus acceptis et cum fructu restitutis. ubi ut verissime Consi dei 
indoles explicata est, de qua ita caecutiverunt grammatici veteres, ut eundem atque 
Graecorum Neptunum deum esse adfirmarent (vide quae congessi apud Roscherum 
lexic. mythol. I p. 926), ita Opem terram esse quae semen recipiat ideoque consiviam 
dictam, hoc est quae conseratur, praefacte nego. consiviae enim cognomen a conserendi 
verbo alienum esse egregie demonstravit Jordanus (Herm. XV p. 16 et apud Prellerum 
myth. Rom. II p. 21 n. 1 et p. 24 n. 2): non enim consiviam esse deam, sed consivam, 
quod Varronis Festique libri testantur, — ferias autem Opiconsivia — idque cognomen 
a participio consus eadem ratione derivatum esse qua indictivus, impetrativus, oblativus, 
alias voces pontificales a participiis passivis suffixi -ivo- ope formatas. unum vero non 
vidit Jordanus 2 ), deam non esse consivam sed Consivam, hoc est non ab ipso participio 
dictam quasi conditivam, sed a deo quasi Consi coniugem, non aliter atque in precationum 
carminibus invocabatur Here Martia aut apud Umbros in tabulis Iguvinis Tursa Iovia, 
Cerfus Martius, Praestita Cerfia. vide autem quam bene conveniat deo messis condendae 



2) Conturbavit rem eo, quod Iani consivii nomen idem nsse arbitratus cum Ope coniunxit; sed 
ia deus apud Tertullianum ad nat. II 11 ex auctoritate codicis Agobardini est consevius, ita ut explo- 
datur Macrobius I 9, 15 eq. consivium dicens. comevius autem iure cum conserendi verbo coniungitur: 
formam enim *consevo8 t a qua suffixi -io- ope consevius derivatur, a s€ (cf. sS-men) deduci sicuti 
arvos, pascuos ab ar(are), pasc(ere) amice me monuit Franciscus Skutsch, qui idem etiam de 
Agonii et Mulciberi vocabulorum, de quibus infra agam, origine me edocuit. 

conditaeque cum Ope, cuius ipsum nomen nihil aliud significat nisi opimam frugum 
copiam, quae horreis conditur, et quam apte utrumque numen feriis celebretur et mense 
Augusto circa finem messis et media hieme peractis fere excutiendi frumenti laboribus: 
nam ferias in famulis operibus patratis haberi, id est ad perfectionem operum rusticorum 
conferri ex sententia pontificum Romanorum iubet Cicero de leg. II 19 et 29. neque id 
neglegendum est, eodem secreto, quo Consi ara in circo sub terra delitescit, etiam Opis 
religionem tegi, cuius in regia sacrarium ita arcanum, ut eo praeter virgines Vestales et 
sacerdotem publicum introeat nemo 8 ). denique ex ea quam protuli Opis deae inter- 
pretatione lux adfertur ei sacrificio, quod Volcanalium die (Aug. 23) incendiorum arcen- 
dorum causa apud aedes Volcani in circo Flaminio, Iuturnae et nympharum in campo, 
Opis opiferae in Capitolio, Quirini in colle, Volcani in comitio factum testatur fratrum 
Arvalium hemerologium (cf. Jordan Ephem. epigr. I p. 229 sqq.) : nam ut Volcanus ignis 
gubernator et Iuturna reliquaeque nymphae aquarum subsidia suggerentes, ita Ops ad- 
vocatur, quae horrea modo frumentis repleta ab incendiorum periculis immunia servet; 
nec fortuito factum esse, ut haec Volcani dei infesti placatio messe peracta media inter 
Consualia et Opiconsivia interponeretur, Huschkius vidit (Das alte rom. Jahr p. 251). 

Iam igitur id quod feriarum Opis et Consi in fastis vicinia indicabat et nomine et 
indole deae omnibus modis firmari vidimus, numina fuisse antiquitus inter se coniuncta. 
quodsi postea a coniuge suo Ops abducta est Saturnoque in volgi opinione copulata, 
ingruentibus graecarum fabularum nubibus factum est. nam postquam Saturnum deum 
a Graecorum Kgovw non esse diversum creditum est, cum inter Romana numina circum- 
spicerent quae huius coniugi Rheae responderet, ultro se offerre videbatur ea dea, cuius 
feriae Opalia a Saturnalibus proxime aberant, praesertim cum et Opem et Rheam terram 
significare communis opinio ferret (cf. Merkelius proleg. ad Ovid. fast. p. CCXXXIX). 
quae comparatio, qua religioni Romanae nihilo plus lucis adferri concedendum est quam 
inde, quod matrem Matutam Leucotheae, Stimulam Semelae, Virbium Hippolyto adsimu- 
laverunt, quando instituta sit pro certo dici nequit: certe Saturnum pro Kqovq iam 
Livius Andronicus constanter ponit , cum Iovem Iunonemque Saturni pueros dicit , et de 
Saturno Opeque Iovis parentibus longum sermonem nectit Plautus Cistell. II 1, 37 sqq. ; 
cuius loci sales, qui eo consistunt quod Alcesimarchus deorum cognationem perturbat et 
a Melaenide corrigitur, quamquam iure a Jordano (Herm. XVI p. 230) ex exemplari 
graeco derivantur, tamen intellegi a spectatoribus Romanis non poterant nisi Opem 
eandem esse atque Rheam arbitratis 4 ). neque hoc mirum est, quoniam Rheam deam 
iam sat antiquo tempore in Romanorum notitiam pervenisse iam Rheae Silviae fabula 
demonstrat, de qua conferendi sunt Schweglerus hist. Rom. I p. 428 et Herm. Diels 
Sibyllin. Bldtter p. 94 sq. 



3) Varrode 1.1. VI 21. neque alia causa est cur nonnulli, quorum fides satis firma esse visa est 
Macrobii III 9, 4 auctori, Opem Consivam haberent pro arcano numine, in cuius tutela urbis Romae 
salus posita esse credebatur. 

4) Cf. etiam Plauti mil. glor. 1082, Pers. 252 et Euhemeri Enniani excerpta a Lactantio inst. 
div. I 14 servata. 

Veteris Opis Consivae num quae memoria in religione populi posterioris aetatis 
remanserit non facile diiudicaveris : nam tituli Opi dicati Praenestinus et Albensis (C. I. 
L. XIV 3007. EX 3912; Aeserninum IX 2633 consulto omisi) possunt fortasse ad illam 
referri; arae vero idibus Augustis anni p. Chr. 7 Opi Augustae et Cereri matri in vico 
iugario dedicatae (C. I. L. I p. 399) ad graecam deam spectabant; nam hic Opem pro 
Tellure cultam esse docet eius cum Cerere coniunctio. 



II 

Vidimus numinum sociatorum Consi Opisque ferias in fastis ita coniungi, ut et 
Opiconsivia et Opalia celebrata sint post diem quintum Consualia , triduo inter utrasque 
ferias interiecto. quod in feriarum Romanarum ordinatione minime singulare est, sed 
compluribus aliis exemplis firmatur. nam cum Mommsenus (C. I. L. I p. 366) demon- 
straverit ferias per plures dies extensas non continuari nisi cum intervallis idque propter 
numeri imparis studium in omni anni Romani dispositione conspicuum evenisse, haec 
observatio ita suppleri potest, ut plerumque inter complures dies feriatos, qui aut ad 
easdem ferias pertinent aut eidem deo celebrantur aut numinibus inter se cognatis 
dicantur, non singuli dies interponantur, quod fieri videmus in Lucariis Iul. 19. 21 actis, 
sed tridua, cuius usus exemplum maxime perspicuum Carmentalia offerunt, quae aguntur 
Ian. 11. 15 B ): Lemuria, quae tribus diebus concluduntur Mai. 9. 11. 13, utram legem 
sequantur in incerto est, cum inter primum ultimumque diem festum triduum, inter 
singulos singuli dies intersint sed suppetunt exempla alia. mense Aprili triduo inter- 
iecto celebrantur vicinae feriae Fordicidia Apr. 15. Cerialia Apr. 19, quae artissimo 
conectuntur vinculo; Fordicidiis enim Telluri fordarum boum sacrificium fieri Ovidius 
testatur fast. IV 634, Telluris autem cum Cerere iam in vetusta Romanorum religione 
certa conspicitur consociatio, cuius multa adferri possunt testimonia. sic feriis Sementivis 
et Telluri et Cereri flamen sacrificat cum invocatione omnium numinum quae arva tueri 
credebantur, ut narrat Ovidius fast.1671 sqq. et quem iure huc rettulerunt Fabius Pictor 
apud Serv. Georg. I 21 ; porca praecidanea, quamquam Cato de agri culi 134 et Gellius 
IV 6, 8 solam Cererem nominant, et Cereri et Telluri immolatur secundum Varronem 
(de vita p. R. III apud Non. p. 163 Merc.), sicut in universum porci sacrificium inprimis 
his duabus deabus convenit 6 ); denique idibus Decembribus, quo die a. u. 486 Telluri 
aedes in Carinis dedicata est, praeter Tellurem etiam Cereri fit, et quamquam in hoc 



5) Video hoc non fugisse Usenerum, qui haec adnotat mus. Rhen. XXX p. 222 n. 6: Es scheint 
in den italischen Sacralkalendern nicht selten gewesen zu sein, dass dem Feste eines Gottes am funften 
Tage ein gleiches folgte. Der romische Kalender bietet noch mehrere ahnliche Falle (Carmentalia am 
11. und 15. Jan., Lemuria am 9. und 13. Mai), aus denen man ersieht, dass solche Feier des 5. Tages 
nicht btoss nach den Iden vorkam, wenn sie auch dann am hdufigsten sein mochte. sed ipse Jianc 
observationem non ultra prosecutus eat. 

6) Vide quae composuit J. Marquardt Bom. Staatsverw. III p. 365 n. 2 et adde Horat. 
epist. II 1, 143. 

sacro lectisternii mentio in fastis Praenestinis 7 ) et apud Arnobium VII 32 facta graeci 
ritus indicium est, tamen ipsa dearum coniunctio ad veterem Romanorum superstitionem 
quin redeat dubitationi exemptum videtur. iam concedes opinor ne Aprili quidem mense 
casu factum esse, ut Telluris Cererisque dies festi eodem spatio dirimantur, quo Augusto 
et Decembri Consi Opisque numinum sociatorum feriae. 

Iam ut ad alterum exemplum pergam, inter ferias Martio mense deo Marti celebratas 
excellere notum est Quinquatrus Mart. 19 et Tubilustrium Mart 23: nam Quin- 
quatrus, quae postea propter aedem Minervae hoc die in Aventino dedicatam huius deae 
esse putabantur, proprie Martis ferias fuisse recte Mommsenus (C. I. L. I p. 389) praeter 
alia collegit ex falso Charisii p. 81 veriloquio; qui cum Quinquatruum nomen a ficticio 
aliquo verbo quinquandi hoc est lustrandi deducat, his feriis lustrationem armorum agi 
solitam fuisse apparet, quocum consentit quod eodem die Salios Martis sacerdotes tripu- 
diavisse fastorum Praenestinorum aliisque testimoniis constet; Tubilustrii vero diem 
festum Marti sacrum fuisse et iidem fasti et Laurentius Lydus de mens. IV 42 testantur. 
celebrantur igitur Tubilustrium feriae Martiae post diem quintum Quinquatrus et 
ipsas ferias Martias; sed etiam qui dies est ante quintum Quinquatrus, id est 
idus Martias, antiquitus eidem deo sacratas fuisse persuasum habeo. nam quod 
Equirria, quibus in honorem Martis ad aram dei in campo sitam equi cur- 
rebant, secundum calendaria fiebant pridie idus i. e. Mart 14, iam Mommsenus (1. c. 
p. 366. 388) monuit praeter feriarum consuetudinem pari mensis die celebrari. sed hoc 
e posteriore demum mutatione ortum esse et Equirria primitus in ipsas idus incidisse 
mihi e feriarum quae mense Octobri aguntur comparatione elucere videtur. etenim cum 
Joachimus Marquardt recte viderit Quinquatrus Mart. 19 et Armilustrium Oct. 19 utras- 
que armorura lustrandorum ferias ita inter se cohaerere, ut alteris ante bellum initum 
alteris post expeditionem finitam arma Marti sacrarentur , nemo quod sciam satis anim- 
advertit eadem ratione Equirriis medio Martio mense actis respondere idibus Octobribus 
antiquum sacrificium, quo equus October Marti immolabatur. utrumque enim sacrum 
Marti dicatur, utrumque fit in campo ad veterem aram Martis, utroque equi discurrunt 
curribus iuncti; una re differunt, quod mense Octobri equus bigae victricis dexterior 
Marti immolatur servatis priscis lustrationum caerimoniis, de quibus praeter Festum 
p. 178 adeundus est Prellerus myth. Rom. I p. 366 sq. hic cum plerisque recentioribus 
(cf. inprimis Guil. Mannhardt Mythol. Forsch. p. 156 sqq.) in eo erravit, quod Martem 
veterem terrae agrorumque deum arbitratus hoc sacrilicium ob frugum eventum fieri 

7) Momm8enus (C. I. L. I p. 408) fastorum Praenestinorum fragmenta ita supplevit, ut aedi- 
lium mentionem infuisse eumeret, provocans ad testimoniuni Tertulliani de idol.10 flaminicae et aedihs 
sacrificant Cereri; schola honoratur feriis (sic Gelenius; pro Cereri schola in Agobardino legitur creatis 
cola). quod vereor ut recte huc rettulerit; nam idibus Decembribus discipulos feriatos fuisse non 
niagis usquam traditnr, quara hoc die flaminicam et aediles sacrificasse. contra scimus omnibus nun- 
dinis flaminicam in regia Iovi arietem itnmolasse (Macr. I 16,30) et nundinis magistros ludos dimisisse 
auctor est Varro (sat. Menipp. fr. 279 Buech.): itaque ad nundinas hic locus referendus videtur, ex 
quo id discitur, etiam aediles nundinis sacrificasse. sequitur ut neque Gelenius neque Reifferscheidius 
(qui legit aediles sacriHcant creati) Tertulliani verba recte restituerint; ego quid subsit non expiscor. 

Paulo p. 220 credidit neque vidit hanc opinionem nihil esse nisi unam e permultis 
coniecturis plus minusve absurdis, quas ad interpretationem sacri intellectu difficilis 
grammatici veteres excogitaverunt (Fest p. 178. Plut. Q. R. 97) indeque solum confictam, 
quod equi priusquam sacrificaretur collum panibus redimire solebant: quo ex ritu nihil 
colligi posse quod causam naturamque sacri declaret iam eo patet, quod eadem caeri- 
monia etiam in aliis sacrificiis usu venit , quibus nihil cum frugum eventu esse constat, 
v. gr. in Vestalibus (Qvid. fast. VI 311; cf. O. Jahn in actis societ. litterar. Saxon. V 
p. 315). veram autem huius sacri rationem inter veteres ii viderunt, quorum sententiam 
ita refert Festus, equum hostiae loco Marti bellico deo sacrari. ergo quae de Quinqua- 
tribus et Armilustrio adnotat Mommsenus 1. c. p. 389 scilicet antiquissima aetate, ante- 
quam per hiemem bella continuari coepta essent, comprehendebatur his fere diebus belli 
tempus lustranturque igitur militum arma et cum promuntur et cum conduntur eadem 
integra ad Equirria et equi Octobris sacrum transferre licet. nam equi quoque bellatores 
et antequam ad bellum exercitus proficiscitur et post reditum deo bellico lustrantur ex- 
pianturque. quae si recte disputavi, consequens est ut Equirria et sacrum Octobre non 
minus eodem mensis die constituta fuerint quam Quinquatrus et Armilustrium, et mensis 
Martii feriae Martiae Equirria Mart. 15, Quinquatrus Mart. 19, Tubilustrium Mart. 23 ita 
se exceperint, ut singulis singula tridua intericerentur: quod idem in mensis Octobris 
quoque sacris Martiis idibus et post diem quintum idus celebratis observatur. iam cum 
septem octove dierum festorum paria invenerimus ita disposita, ut posteriores feriae post 
diem quintum priorum agerentur, de casu vix iam cogitaveris intellegesque qua ratione 
factum sit, ut e vetustis dierum nominibus in -atrus desinentibus, quae significant quotus 
numeretur dies aliquis post alium diem certi nominis 8 ), in fastis Romanis neque triatrus 
et sexatrus et septimatrus, ut apud Tusculanos, neque decimatrus, ut apud FaJiscos, sed 
solae quinquatrus supersint, quia videlicet quintorum dierum singularis erat auctoritas. 
ceterum cur Equirria locum mutaverint et ab idibus in diem praecedentem migraverint, 
quamvis certam causam adsequi nequeamus, tamen probabile est ideo hoc factum esse, 
quod idibus Martiis duo praeterea celebrabantur sacra publica, scilicet Idulia Iovis sacra 
— nam idus ante Caesarem dies fastos fuisse non credo Soltauio annal. philol. GXXXIII 
1886 p. 279 sq. — et feriae Annae Perennae, cavendumque esse videbatur ne populus 
ab his sacris ludorum sollemnitate avocaretur, praesertim cum Annae sacrum extra 
urbem ad primum lapidem viae Flaminiae agendum esset. de his Annae Perennae feriis 
qui docte et ingeniose , ut adsolet , commentatus est Hermannus Usener (mus. Rhenan. 
XXX p. 206 sqq.) non debebat me quidem iudice frivolis Ovidii fabellis (fast. III 675 sqq.) 
tantum tribuere, ut Annae Martisque in religione Romana aliquam fuisse consociationem 
putaret Martemque anni deum fuisse inde probare studeret: mihi ut Iovis Martis Annae 
feriae uno die concurrerent mero casu factum videtur. 



8) Vocabuli quinquatrus derivationem recte definiunt Varro de 1. 1. VI 14 et Festus p. 254, in 
eo solo errantes, quod triatrus quinquatrus septimatrus nil nisi post diem tertium, quintum, septimum 
idus significare arbitrantur, cum ea vocabula non minus dies eodem intervallo a kalendis, nonis, quo- 
libet die certi nominis distantes significare posse consequatur ex iis, quae de diei atri primaria notione 
bene monuit 0. Qruppe Herm. XV p. 624; cf. etiam Useneri nota mus. Rben. XXX p. 222 n. 6. 

III 

Sollemne equi sacrificium idibus Octobribus actum quin inter antiquissima populi 
Romani sacra publica fuerit in tanta caerimoniarum prisca vetustate. vix erit qui in 
dubitationem vocare velit. eo magis miramur in hemerologiorum notationibus litteris 
maioribus perscriptis huius sacri nullam fieri mentionem, cum Equirria, quas ferias ad 
eandem aetatem recedere probabile est, ibidem commemorentur. huius rei non aliam 
causam fuisse suspicor quam quae effecit, ut ne Annae Perennae quidem feriae in his 
indicibus perscriberentur, sed e solis adnotationibus, quae in fastis Vaticanis Farnesianis- 
que adpictae sunt, et e scriptorum testimoniis innotuerint uterque scilicet dies, et Annae 
Perennae et equi Octobris, iam suum nomen gerebat, cum idus essent; hemerologiorum 
vero cum non ea esset ratio , ut in usum sacerdotum plenam darent tabulam omnium 
quae singulis diebus celebranda essent sacrorum , sed populo destinata in civium con- 
spectu ponerent singulorum dierum et nomina et condicionem — quod consilium in 
talibus fastis quales Maffeiani supersunt maxime conspicitur — , si quando complures 
feriae uno die concurrebant, omnes enotare non solum non opus erat, sed ne opportunum 
quidem, quoniam ex quo sacro dies nomen duceret ita non perspicuum fuisset et magnae 
evenissent turbae. itaque quae in idus Iovis ferias incidebant feriae aliorum deorum 
non perscribebantur in ipso dierum festorum laterculo, nonnumquam vero in adnotatio- 
nibus liberae reipublicae aetate veteri tabulae additis, quales in hemerologiis superstitibus 
leguntur minoribus litteris exaratae, locum invenerunt. quodsi igitur ad idus Martias in 
fastis Vaticanis adscribitur feriae Annae Perennae via Flam(inia) ad lapidem prim(um), 
hoc nolim cum Mommseno (G. I. L. I p. 375) ita solvere, ut primitus scriptum fuerit 
feriae Iovi. sacrum Annae Perennae idque quadratarius confuderit, sed feriarum Iovis 
mentionem, ut quae omnibus idibus recurrant, ut plerumque in hemerologiis omissam 
esse, solas Annae indicatas; nam has non minus ferias fuisse publicas quam Iovis ex 
Macrobii 1 12, 6 Lydique de mens. IV 36 testimoniis patet consimilis est ratio eius diei, 
qui est X kal. Ian. et vocatur in fastis LARENT(alia) a sacro Larentae sive Larentinae, 
cui eo die parentabatur per sacerdotes publicos; eodem enim die Iovis ferias fuisse et 
fasti Praenestini adnotant et Macrobius auctor estllO, 11: quomodo igitur fieri potuerit, 
ut sacrum parentale ad inferos pertinens idem celebraretur Iovi deo caelesti iure cum 
Mommseno*) miraremur, nisi mero casu factum esset, ut numinum nullo cognationis 
vinculo iunctorum feriae in unum diem concurrerent ,0 ). tertium eiusdem rei exemplum 
offerunt Liberalia Mart. 17, de quo die haec refert Masurius Sabinus fastorum libro 
secundo (laudatus ille quidem a MacrobioI4, 15): Liberalium dies a pontificibus agonium 
Martiale appeUatur. iam cum liberi Martisque ullam fuisse in ipsa veneratione societatem 
nemo dum contenderit, utrumque autem sacrum inter ferias publicas numerandum esse 
iam e nomine pateat, hic quoque tenemus duas ferias per casum uno die coniunctas, 

9) B6m. Forseh. II p. 4: wie dies individueUe Todtenfest eugleich ein Fest des Oottes des 
Lichtes und Lebens, des Jupiter ist f dieser B&thsel Wort ist wohl auf immer verschoUen. 

10) Hoc recte vidit etiam Tb. Zielinski, Quaest. comic. p. 119 n. 1. 

qui in fastis ex alteris nomen accepit; nam in fastis Maffeianis et Farnesianis diei signi- 
ficatio sola est LIBER(alia) , cum in hemerologiis Vaticano et Caeretano (C. I. L. XI 
3592) post hoc nomen addatur AGON(ium) sive AG(onium) 11 ): sed illam rationem 
communem fastorum usum reddere discere licet e Varrone de 1. 1. VI 14, qui Liberalium 
nomen e fastis, Agonii e libris Saliorum Agonensium citat, itaque hoc alterum in fastis 
non legit; et consentaneum est in plerisque hemerologiis solum diei nomen extitisse — 
nam qui diem Mart. 17 commemorant auctor belli Hispaniensis (c. 31) et Cicero (epist. 
XII 25, 1; ad Attic. XTV 10, 1) Liberalia nominant — , sacri vero Martialis mentionem 
et in pontificum commentariis et in eorum sacerdotum libris, quorum primariae in eo 
sacrificio partes erant. cur vero non ab Agonio sed a Liberalibus dies nomen acceperit 
in propatulo est, cum iteratus eiusdem nominis usus confusionem fastorum minaretur, 
Agonii autem nomen ter praeterea in anni tabula occurrat Ian. 9 Mai. 21 Dec. 11. horum 
dierum ultimo praeter Agonium celebrantur feriae Septimontium vocatae, quae in 
fastis non leguntur, non ob eam causam ob quam equum Octobrem Oct. 15 et Annae 
Perennae ferias Mart. 15 et Agonium Martiale Mart. 17 et Iovis ferias Dec. 23 desiderari 
dixi, sed quia e duobus sacrorum publicorum generibus, quae discerni videmus a Verrio 
Flacco (Fest p. 245), in fastis non indicantur nisi quae publico sumptu pro populo 
fiunt, excluduntur quae pro montibus pagis curiis sacellis, veluti Septimontium Paganalia 
Fornacalia Argei. itaque non adstipulor Mommseno (Rom. Staatsrecht III p. 114) Septi- 
montii ferias sub Agonalium nomine iam in veteribus Numae fastis commemoratas fuisse, 
neque fieri posse arbitror, ut e Septimontii caerimoniis ab Antistio Labeone descriptis 
(Fest. p. 348 cf. 340. 341) de nomine dei hoc Agonio celebrati aliquid discamus; quod 
e fastorum Amiterninorum apicibus AG-IN Mommsenus (C. I. L. I p. 408) elicere conatus 
est Ag(onia) In(ui), iam eam ob causam reiectaneum videtur, quod Inuus non noirien 
dei est sed cognomen, cui in sobrio fastorum sermone non magis locus est quam vocibus 
quales sunt Lucetius Gradivus Mulciber aliae similes: mihi, cum in calendariorum par- 
tibus maiore litteratura exaratis numquam accidere videam , ut inter feriarum nomen et 
diei notam (JSP) inseratur significatio dei, cui ei feriae celebrantur, illud AG-IN mero 
quadratarii errore ex AGON natum esse persuasum est: cui ergo deo Septimontii die 
pro populo sacrificatum sit nesciendum erit. 

Quod in sacrificio equi Octobris et in sacro Annae Perennae vidimus, deorum ferias 
in idus incidentes diei nomen non dedisse, hoc idem etiam in kalendas cadere Martiarum 
kalendarum exemplo inlustratur, quae solae ex omnibus kalendis IP notam gerentes 



11) Agonia sive Agonalia formae, quas praebent Varro de 1. 1. VI 12. 14, Paulus p. 10, Ovidius 
fast. I 317 sqq., nulla auctoritate nituntur, sed ad exemplum Lucarium Feralium aliorum fictae sunt: 
nara de hoc nomine nihil compertum fuisse nisi quod ex fastorum compendio AQON elici poterat in- 
sanae quas scriptores illi proferunt nominis interpretationes ostendunt. inter quas reliquis minime 
praestat ea, quae Agonalia a verbo apparitoris sciscitantis caedine hostiam oporteret agone? deducit, 
quam velim non videretur probare vel Buechelerus Umbric. p. 30. re vera unica quae extabat nominis 
forma fuit agonium h. e. sacrificium (cf. Mommsen 0. I. L. I p. 383) a voce *ago t quae a sollemni 
agendi verbo eadem ratione derivatur qua edo ab edendo, non aliter descendens atque a praecone 
praeconium. 

se antiquitus feriatas fuisse indicant 18 ) ; et adnotant fasti Praenestini Martis ferias esse 
narratque Lydus (de mens. III 15. IV 29) his kalendis Salios arma movisse: qui dies 
cum certe in libris pontificum Saliorumque suo nomine non magis caruerit quam Equirria 
Agonium Martiale Quinquatrus Tubilustrium , hoc nomen in fastos non receptum in 
communi notitia interiit. prorsus eadem ratione kalendarum Iuniarum nomen alias 
obscuravisse videtur ferias antiquas, Carnae videlicet deae sacrum publicum, quod fastis 
Numae recentius esse minime inde colligi potest, quod Macrobius I 12, 31 huius 
sacrificii originem a L. Iunio Bruto Tarquiniorum expulsore deducit; quod cum e sola 
mensis Iunii Iuniaeque gentis comparatione ortum esse pateat, contra sacri vetustatem 
nil efficit, praesertim cum fastorum interpretes etiam alias indubitatae antiquitatis ferias 
non modo ad regum expulsionem sed vel ad obsidionem Gallicam referant. priscas has 
ferias esse et ex ritu sacrificii apparet et inde quod kalendae Iuniae a pultis fabatae 
sacro Carnae oblato in volgi ore fabariarum nomen retinuerunt vel usque ad quartum 
p. Chr. saeculum, quo ludos deae editos esse Philocalus testatur (C. I. L. I p. 394): 
denique vel ipsum feriarum nomen, quamvis in hemerologiis non perscriptum, casu ser- 
vatum est, siquidem recte Mommsenus in testamento Emonensi C. I. L. III 3893, ubi 
praescribitur uti rosas Carnar(iis) ducant, Carnariorum nomine kalendas Iunias in- 
dicari intellexit. est autem hoc testamenti praeceptum maximi pretii ideo, quod docet 
Carnae diem simili ratione ad deorum inferum religionem spectavisse qua Parentalia 
Rosalia similiaque sollemnia, quibus dis Manibus inferias offerre moris erat testatoresque 
praecipere solent (cf. Marquardt Rbm. Staatsverw. IU p. 311 sq.), idemque e fabarum 
sacrificio patefit, quarum in sacris feralibus usum nuper docte inlustravit 0. Crusius 
mus. Rhen. v. XXXIX p. 164 sqq. iam igitur intellegitur cur kalendae Iuniae inter dies 
nefastos tristes nota N addita referantur, quod idem Februariis quoque Iuliis Octobribus 
Decembribus kalendis accidere videmus. atque in kalendis Februariis, cuius mensis 
prior pars tota lustrationibus addicta est (cf. Mommsen C. I. L. I p. 386) hoc explicatione 
non eget, in Iuliis Decembribusque, quamvis cur nefastae tristes sint nunc declarare non 
valeamus, non ita offendit, quia sequentes quoque dies (Iul. 1 — 3. 6—9. Dec. 1 — 3) 
eandem notam gerunt. kalendae vero Octobres inter medios dies fastos comitialesque 
nefastae hanc indolem, nisi omnia fallunt, traxerunt e Tigilli Sororii expiatione quot- 
annis hoc die in Esquiliis facta ; quod sacrificium cum posteriores propter Iunonis Sororiae 
lanique Curiatii cognomina cum volgata de Horatiorum Curiatiorumque certamine et de 
Horatio sororicida fabula coniunxerint , certe tam vetustae originis erat, ut in fastis 
Numae perscriptum legi consentaneum esset, nisi diei nomen iam kalendae occupavissent. 
ipsum sacrum kalendis ad ianum viae superpositum 18 ) Iano et Iunoni factum pertinere 
videtur ad eandem religionem, qua haec numina omnibus kalendis in sacrificiis coniuncta 



12) Nisi forte cum Soltauio (annal. philol. CXXXVII 1888 p. 834 n. 7) sumere mavis, hunc quo- 
que diem a Caesare demum inter nefaatos hilares receptum esse; cuius sententiae ego quidem nullam 
▼ideo rationem. 

18) Nihil enim aliud illud tigiUum fuisse recte vidit 0. Gilbert Gesch. und Topogr. der Stadt 
Bom I p. 178 8qq. f qui tamen multa faleiseima admiscet. 

esse narrat Macrobius I 9, 16 et 15, 19. itaque hoc quoque sacrum sicut Carnaria et 
reliqua quae ante memoravi, quamquam in hemerologiorum partibus antiquissimis non 
indicantur, addendum erit feriarum anni Romanorum vetustissimi tabulae a Mommseno 
C. I. L. I p. 375 compositae. 

IV 

Volcanum quod infestum deum supra (p. VII) dixi paucis in fine commentationis ex- 
plicare iuvabit. persuasum enim habeo Volcani religionem Romanam sinceram ab 
^Hyaiaxov graeca eo diversam fuisse , quod non aliam ob causam deum publice venera- 
bantur nisi ut eo placato et favente noxia incendiorum vis, cui ipse praeesse credebatur, 
_propelleretur: cuius rei et aedes dei extra pomerium conlocata documentum est — nam 
recte hoc eo consilio factum esse ait Vitruvius 1 7, 1 ut Volcani vi e moenibus religionibus 
et sacrificiis evocata ab timore incendiorum aedificia videantur liberari — et sacra ab 
Augusto et Domitiano imperatoribus incendiorum arcendorum causa ipso Volcanalium die 
Aug. 23 instituta 14 ) et dedicationes a magistris vicorum (C. I. L. VI 801. 802) aut a 
vigilibus (C. I. L. VI 798) factae. neque infensa dei natura non agnoscitur, cum Volca- 
nalibus per pisces vivos in ignem coniectos placatur (Fest. p. 238. Varro de 1. 1. VI 20) 
ipseque inter ea numina primum locum tenet, quibus post victoriam spolia hostium 
cremari fas est; quo de ritu valde errat Prellerus myth. Rom. II p. 152 sq. haec ad- 
notans: es $ei denn dass auch dabei das Bild des gottlichen Waffenschmiedes im Spiele 
war, wenigstens sind es immer Waffen, welche dem Vulcan bei solchen Gelegenheiten 
geweiht werden. Volcanum enim in vetusta Romanorum religione pro fabro ferrario et 
armorum artifice habitum esse omnino negandum videtur, quamvis haec opinio omnium 
fere virorum doctorum, e quibus unum dubitare video Jordanum (ad Prelleri myth. 
Rom. II p. 148 n. 4), consensu sanciatur. qui duobus nituntur argumentis, Mulciberi 
cognomine et Tubilustrii feriis Mai. 23 Volcano tubarum fabricatori, ut putant, celebratis. 
sed Mulciberum dictum esse qui ferrum molliat contra consuetudinem linguae latinae, 
quae verbum mulcendi ita adhibere nescit, suspicati sunt grammatici veteres (PauL 
p. 144, quocum cf. Macr. VI 5, 2. Serv. Aen. VIII 724); immo haec vox eadem ratione 
formata qua faber, canddaher, deum significat qui ignem mulceat, sicuti apud Vergilium 
Aen. I 66 Aeolus dicitur fluctus mulcere : cui igitur dedicatur titulus Brixiensis C, I. L. V 
4295 Volk(ano) miti sive mulcibero idem intellegitur atque Volcanus quietus, quem Romae 
una cum Stata matre venerantur magistri vicorum (C. 1. L. VI 802). Tubilustrium 
vero X kal Iun. Volcani ferias esse ego ne fastorum quidem Venusinorum et Amiterni- 
norum adnotationi crediderim, nedum persuadeat Ovidius fast. V 725 dicens Proxima 
Volcani lux est; tubilustria dicunt: Lustrantur purae, guas facit ille, tubae. nam ut 



14) Depriore sacrovide quae Herm. XXVI p. 141 n. 1 et supra p. VII adnotavi, alternm teatatur 
titulus urbanus in colle Quirinali repertus C. I. L. VI 826, de quo conferendus est R. Lanciani BuU. 
arch. com. XVII 1889 p. 831 sqq. qui idem verissime nionuit (Notiz. d. scavi 1880 p. 475) cultum 
Volcani Ostiensem eo coneilio institutum eaee, ut deus ignem ab horreis et navalibus defenderet. 

Ovidii auctoritas satis infirma est, ita vereor ut recte Mommsenus illis fastorum inter- 
pretamentis, quibus feriarum nominibus dei celebrati mentio additur, summam et 
vetustatem et fidem tribuerit 16 ) , cum potius e doctrina eorura, qui de fastis commentati 
sunt, profecta quamquam saepe pretiosissima sunt 16 ), tamen nonnumquam verum non 
adsecuta esse videantur. Tubilustrii vero Maio mense acti explicationem disiungi non 
posse a priore Tubilustrio (Mart. 23) non solum e nominum concentu patet — satis enim 
absurdum esset duorum dierum eodem nomine signatorum 1T ) alterum Marti alterum 
Volcano celebrari duorumque Tubilustriorum aliam esse rationem atque duorum Equirrium, 
Vinalium, Consualium — sed maxime inde, quod utriusque diei sacrificium idem fiiisse 
testatus est Verrius Flaccus (Paul. p. 353 tubilustria dies appellabant, in quibus agna 
tubas lustrabant) et utrumque sequitur dies nota Q*B'C*F conspicuus: quorum signi- 
ficatio quamquam in incerto posita est (v. Mommsen chronol. Rom. p. 241 sqq.), tamen 
ipsorum cum Tubilustriis conexus haec ad diversos deos pertinere non posse demonstrat. 
cum vero prius Tubilustrium Marti celebrari constet (v. supra p. IX), Salii vero Martis 
sacerdotes et cum tubicinibus sacrorum p. R. , qui tubilustria agebant, arte coniuncti 
sint — nam tubarum in sacris Saliaribus usum multis testimoniis cognitum habemus 18 ) — 
et diebus quoque nota Q- R* C- F insignibus secundum locum Festi p. 278 misere lacerum 
sacrificio interfuisse videantur, mihi etiam alterum Tubilustrium non Volcano sed Marti 
convenire videtur et ad illum translatum ab interprete, qui Volcanum arma tubasque 
fabricari e graecis fabulas noverat: re vera ne posteriore quidem aetate tubicinum 
patronus fuit Volcanus, sed artificum fautrix Minerva, cui anno p. Chr. 229 in Pannonia 
superiore titulum dedicat scola tubicinum (Ephem. epigr. IV 503). ceterum in fine hoc 
quoque adnotare placet, ne foci quidem domestici ignem primitus apud Romanos in 
Volcani custodia fuisse; nam si Caeculus oppidi Praenestini conditor a matre propter 
focum conceptus Volcani filius vocatur ut ab aliis ita a Catone (apud Schol. Veron. 
Aen. VII 681) idemque nonnulli de Servio Tullio adfirmant, cum hic ab aliis Lare 
familiari satus dicatur, hoc alterum certe sinceram fabulae Italicae formam servaVit postea- 
que demum in Laris locum Volcanus successit (v. Schwegleri hist. Rom. I p. 714 sqq.): 
quod ad exemplar graecae religionis factum esse inde patefit, quod Vestae foci deae 
primum Volcanus coniungitur in lectisternio a. u. 537 celebrato (Liv. XXII 10, 9). 



15) Bom. For8ch. II p. 3 n. 3: in den uralten die Oottheiten der benannten Festtage angebenden 
Beischriften des Kalenders. 

16) Ita Meditrioalia Iovis ferias fuisse solae hemerologioruni adscriptiones demonstrant , cum 
grammatici (Paul. p. 123) e diei nomine sibi confinzerint Meditrinam deam, quae nulla umquam fuit. 

17) Agonia quattuor hic non venire in censum ex iis quae supra p. XII n. 11 disputavi elucet. 

18) Paul. p. 19 armUustrium festum erat apud Romanos, quo res divinas armati faciebant ac, 
dum sacrificarent, tubis canebant; cf. praeterea Lyd. de mens. IV 27, Galpurn. ecl. I 68 et anaglyphum 
ab Erne8to Schulse inlustratum (Alte Handeeichnung eines Beliefs mit Barstellung eines Salierumsuges 
St. Petersburg 1873), ubi Salioe praecedunt tubicines laureati. 

